## Odluka Hrvatske agencije za poštu i elektroničke komunikacije, klasa: UP/I-344-01/09-01/1028 od 16. prosinca 2009. godine

### NN 7/2010 (13.1.2010.), Odluka Hrvatske agencije za poštu i elektroničke komunikacije, klasa: UP/I-344-01/09-01/1028 od 16. prosinca 2009. godine

7 13.01.2010 Odluka Hrvatske agencije za poštu i elektroničke komunikacije, klasa: UP/I-344-01/09-01/1028 od 16. prosinca 2009. godine

HRVATSKA AGENCIJA ZA POŠTU I ELEKTRONIČKE KOMUNIKACIJE

159

Hrvatska agencija za poštu i elektroničke komunikacije na temelju članka 128. stavak 2. Zakona o elektroničkim komunikacijama (»Narodne novine« 73/08) i članka 63. stavak 4. Zakona o telekomunikacijama (»Narodne novine« 122/03, 158/03, 60/04 i 70/05) u postupku povodom zahtjeva trgovačkog društva HT – Hrvatske telekomunikacije d.d., Zagreb, Savska cesta 32, za izdavanje suglasnosti na cijene javnih govornih usluga u nepokretnoj mreži, na temelju odluke Vijeća Hrvatske agencije za poštu i elektroničke komunikacije 16. prosinca 2009. godine donijela je sljedeću

ODLUKU

I. Daje se suglasnost trgovačkom društvu HT – Hrvatske telekomunikacije d.d., Zagreb, Savska cesta 32, na cijene javne govorne usluge u nepokretnoj mreži s PDV-om i bez PDV-a, u korisničkom paketu radnog naziva »Paket 1«, koje sadrže naknadu za mjesečno obračunsko razdoblje i cijenu poziva za javnu govornu uslugu, koje su sastavni dio ove odluke.

II. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 9. srpnja 2009. godine zaprimila zahtjev trgovačkog društva HT – Hrvatske telekomunikacije d.d. (u daljnjem tekstu: HT) u skladu s člankom 128. st. 2. Zakona o elektroničkim komunikacijama (»Narodne novine« 122/03, 158/03, 60/04 i 70/05) (u daljnjem tekstu: ZEK) i člankom 63. st. 3. Zakona o telekomunikacijama (»Narodne novine« 73/08) (u daljnjem tekstu: ZOT), za izdavanje suglasnosti na cijene novog korisničkog paketa radnog naziva »Paket 1«, s podacima o distribuciji poziva korisnika tarifnih opcija HT-a za privatne korisnike potrebne za analizu troškovne usmjerenosti istog.

»Paket 1« omogućava korisnicima da za mjesečnu naknadu u iznosu od 184,50 kn (PDV uključen) u razdoblju od 16 do 8 sati od ponedjeljka do petka te tijekom cijele subote, nedjelje i državnih blagdana, za prvih 60 minuta svakog poziva, ostvaruju telefoniranje po cijeni uspostave poziva u iznosu od 0,28 kn (PDV uključen) za pozive prema nepokretnoj mreži, 0,98 kn (PDV uključen) za pozive prema pokretnoj mreži, odnosno 1,23 (PDV uključen) za pozive prema pokretnim i nepokretnim međunarodnim mrežama. Po isteku šezdesete minute, svaka dodatna minuta naplaćuje se po standardnim cijenama iz ovog korisničkog paketa.

U postupku analize troškovne usmjerenosti cijena, HAKOM je od HT-a zatražio 4. rujna 2009. godine dostavu podataka i dopunu dokumentacije radi provođenja postupka analize troškovne usmjerenosti cijena i odlučivanja o zahtjevu za izdavanje suglasnosti.

HAKOM je 28. listopada 2009. godine zaprimio dopunjeni zahtjev i podatke o distribuciji poziva za razdoblje za mjesece ožujak, travanj i svibanj 2009. godine.

Pregledom ponovno dostavljenih podataka, HAKOM je utvrdio kako niti na temelju ovako dostavljenih podataka nije moguće provesti valjanu analizu troškovne usmjerenosti cijena te je dopisom od 12. studenog 2009. godine ponovo zatražio dopunu podataka.

Cjelokupna zatražena dokumentacija s podacima je zaprimljena 18. studenog 2009. godine, nakon čega je HAKOM proveo analizu troškovne usmjerenosti cijena predmetnog paketa i mogućeg ugrožavanja djelotvornog i održivog tržišnog natjecanja.

Na temelju dostavljenih podataka za mjesece travanj, svibanj i lipanj 2009. godine, HAKOM je utvrdio navike prosječnog privatnog korisnika HT-a koji ne koristi niti jednu od tarifnih opcija koje trenutno HT nudi i navike prosječnog privatnog korisnika HT-a koji koristi barem jednu od tarifnih opcija iz HT-ove ponude, a koje navike uključuju: ukupan broj poziva i ukupno trajanje poziva prema nacionalnim pokretnim i nepokretnim te međunarodnim mrežama, prosječan razgovor po korisniku prema svakom od odredišta, te omjer broja ukupnih poziva i omjer trajanja ukupnih poziva u vrijeme jakog i slabog prometa također prema svakom od odredišta.

Sukladno provedenoj analizi, a uzimajući u obzir prosječno trajanje razgovora po korisniku, (ukupno i pojedinačno prema pojedinim odredištima) HAKOM je utvrdio da je načelo troškovne usmjerenosti cijena iz članka 63. stavka 3. ZOT-a ispunjeno s obzirom da cijene koje je HT dostavio u zahtjevu, uključuju, uz veleprodajne troškovne (koji su bazirani na cijenama međusobnog povezivanja) i određeni postotak kojim su pokriveni maloprodajni troškovi.

Isto tako, HAKOM je dodatno izvršio analizu vrlo značajnih promjena navika krajnjih korisnika HT-a, kojom je utvrđeno da i u analiziranom slučaju cijene ispunjavaju načelo troškovne usmjerenosti. Drugim riječima, cijene koje je HT dostavio u zahtjevu, uključuju uz veleprodajne troškove, koji su bazirani na cijenama međusobnog povezivanja, i određeni postotak kojim su pokriveni maloprodajni troškovi i u situaciji kada se navike krajnjih korisnika značajno izmjene.

Nadalje, Vijeće HAKOM-a će pratiti utjecaj korisničkog paketa radnog naziva »Paket 1« na tržište javne govorne usluge u nepokretnoj mreži te će se analizirati promjene navika korisnika na temelju kojih prema članku 63. stavak 10. ZOT-a, Vijeće HAKOM-a u svakom trenutku može donijeti rješenje o izmjeni cijena usluga u slučaju nedostatka djelotvornog tržišnog natjecanja.

Slijedom svega navedenog, Vijeće HAKOM-a je na temelju članka 128. stavak 2. i članka 14. stavak 4. ZEK-a, te članka 63. stavak 4. ZOT-a odlučilo kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/09-01/1028

Urbroj: 376-09-11-05

Zagreb, 16. prosinca 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 7/2010-159